*Atbildes vēstules projekts*

Uz 15.03.2016. Nr.2016-REZ-90/2016-TA-500-281

Saeimas Sociālo un darba lietu komisijas

Sabiedrības veselības apakškomisijai

*Par Ministru prezidenta 2016.gada*

*15.marta rezolūciju*

*Nr. 2016-REZ-90/2016-TA-500-281*

Veselības ministrija ir saņēmusi Ministru prezidenta vietas izpildītāja J.Dūklava 2016.gada 15.marta rezolūciju Nr. 2016-REZ-90/2016-TA-500-281 ar lūgumu kopīgi ar Iekšlietu ministriju sagatavot atbildes projektu par Saeimas Sociālo un darba lietu komisijas Sabiedrības veselības apakškomisijas 2016.gada 10.marta vēstuli Nr. 142.9/9-18-12/16.

Skaidrojam, ka saskaņā ar Patvēruma likuma 11.panta otrās daļas 8.punktu patvēruma meklētājam ir tiesības normatīvajos aktos noteiktajā kārtībā saņemt neatliekamo medicīnisko palīdzību, primāro veselības aprūpi, ambulatoro un stacionāro psihiatrisko palīdzību, ja ir nopietni garīgās veselības traucējumi, kā arī visu medicīnisko palīdzību nepilngadīgām personām, kuras nesniegšana var radīt apdraudējumu bērna attīstībai un veselībai, par valsts līdzekļiem, ņemot vērā patvēruma meklētāja īpašās uzņemšanas vajadzības.

Atbilstoši Ministru kabineta 2013.gada 17.decembra noteikumu Nr.1529 “Veselības aprūpes organizēšanas un finansēšanas kārtība” (turpmāk – Noteikumi Nr.1529), 13.3.2. apakšpunktam Iekšlietu ministrija sedz maksu par patvēruma meklētājiem, kā arī ārzemniekiem, kuri aizturēti Imigrācijas likumā noteiktajā kārtībā, sniegtajiem veselības aprūpes pakalpojumiem, kuri nepieciešami viņu izmitināšanas laikā un vietā, un saskaņā ar normatīvajiem aktiem ir garantēti šīm personām.

Savukārt saskaņā ar Noteikumu Nr.1529 13.1 punktu, Veselības ministrija no veselības aprūpei paredzētajiem valsts budžeta līdzekļiem patvēruma meklētājiem apmaksā šādus veselības aprūpes pakalpojumus – neatliekamo medicīnisko palīdzību, dzemdību palīdzību, zobārstniecības palīdzību akūtā gadījumā, primāro veselības aprūpi, psihiatrisko palīdzību un medicīnisko palīdzību nepilngadīgām personām, kā arī Epidemioloģiskās drošības likumā noteiktos gadījumus un tuberkulozes ārstēšanai nepieciešamos medikamentus.

Ar Ministru kabineta 2015.gada 4.decembra rīkojumu Nr.759 tika apstiprināts Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā (turpmāk – Rīcības plāns), kas paredz nodrošināt patvēruma meklētāju uzņemšanu un izmitināšanu, tai skaitā, paredzot veselības pārbaužu un veselības aprūpes pakalpojumu pieejamību. Atbilstoši izstrādātajai pieejai Rīcības plānā paredzētais attiecināms uz visām personām, kas lūdz patvērumu Latvijā, neatkarīgi no to ieceļošanas veida.

Saskaņā ar iepriekš minēto patvēruma meklētājiem, kas ir izmitināti Patvēruma meklētāju izmitināšanas centrā “Mucenieki” (turpmāk – centrs) Pilsonības un migrācijas lietu pārvalde nodrošina pirmreizējo veselības apskati nākamajā darba dienā pēc patvēruma meklētāja izmitināšanas centrā un atbilstoši Ministru kabineta 2005.gada 14.jūnija noteikumiem Nr.413 „Kārtība, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos” – piecu darba dienu laikā obligāto plaušu rentgenogrammu (turpmāk – RTG).

Pirmreizējās veselības apskates laikā medicīnas darbinieks noskaidro, vai personai nav sūdzību par veselības stāvokli un, nepieciešamības gadījumā, veic papildus pārbaudes, kā arī nosūta pie ģimenes ārsta. Ģimenes ārsta apmeklējums tiek nodrošināts visiem bērniem.

No Grieķijas pārvietotajām personām[[1]](#footnote-1) pirmreizējo veselības pārbaudi, tajā skaitā RTG, veica Starptautiskās Migrācijas organizācijas ārsts Grieķijā. Savukārt, Latvijā saskaņā ar pārceltās personas iesniegtajā veselības pārbaudes lapā (*IOM Migration Health Assessment Worksheet, Form 04MH\_A*) norādīto informāciju, medicīnas darbinieks organizēja arī visas nepieciešamās papildus pārbaudes Iekšlietu ministrijas poliklīnikā.

Akūtu saslimšanu gadījumā nekavējoties uz centru tiek izsaukta neatliekamā medicīniskā palīdzība. Bērniem, kuriem ir zināma vakcinācijas vēsture, tiek veikta nepieciešamā vakcinācija. Gadījumos, kad vakcinācijas vēsture nav zināma, ģimenes ārsts izvērtē bērna veselības stāvokli un pieņem lēmumu par vakcinēšanu.

Lai nodrošinātu Rīcības plānā paredzēto ekspertīžu, pārbaužu un analīžu veikšanu, Iekšlietu ministrija ir izteikusi priekšlikumu izdarīt grozījumus Ministru kabineta 2005.gada 14.jūnija noteikumos Nr.413 „Kārtība, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos”, papildinot tos ar ekspertīžu, pārbaužu un analīžu uzskaitījumu, kuras patvēruma meklētājam ir pienākums veikt sabiedrības veselības interesēs, t.sk. Rīcības plānā minētās, kā arī iekļaut nosacījumu, ka attiecībā uz patvēruma meklētājiem Latvijas Republikā tiek atzīti Eiropas Savienībā veiktu veselības ekspertīžu, pārbaužu un analīžu rezultāti.

Vienlaikus, lai nodrošinātu savstarpējo atbilstību starp Patvēruma likumā un Rīcības plānā noteikto, Veselības ministrija ir izstrādājusi un Ministru kabinets 2016.gada 5.aprīlī ir pieņēmis grozījumus Noteikumos Nr.1529. Saskaņā ar 2016.gada 5.aprīļa Ministru kabineta sēdes protokolu Nr.16 19.§, Veselības ministrija sadarbībā ar Iekšlietu ministriju izvērtēs nepieciešamos grozījumus arī citos ar veselības aprūpes nodrošināšanu saistītos normatīvajos aktos.

Attiecībā uz Saeimas Sociālo un darba lietu komisijas Sabiedrības veselības apakškomisijas vēstulē minētajiem jautājumiem informējam, ka patvēruma meklētājiem pašlaik tiek nodrošināta pirmreizējā veselības apskate, profilaktiskie pasākumi, saņemtās medicīniskās dokumentācijas izvērtēšana un nepieciešamības gadījumos – ārstēšana. Tādējādi nav pamata vēstulē paustajām bažām par bīstamu infekcijas slimību izplatības draudiem Latvijā no patvēruma meklētājiem, jo pašreiz ir veikti vairāki pasākumi, lai nepieļautu vai samazinātu šādas iespējamības risku.

Ministru prezidents M.Kučinskis

Iesniedzējs: Veselības ministrs G.Belēvičs

Alvis Bless 67876122

alvis.bless@vm.gov.lv

Sandis Barks 67219349

sandis.barks@iem .gov.lv

1. Saskaņā ar 2015.gada 14.septembra Eiropas Savienības (ES) Padomes lēmumu 2015/1523, ar ko nosaka pagaidu pasākumus starptautiskās aizsardzības jomā Itālijas un Grieķijas labā un 2015.gada 22.septembra ES Padomes Lēmumu 2015/1601, ar ko nosaka pagaidu pasākumus starptautiskās aizsardzības jomā Itālijas un Grieķijas labā. [↑](#footnote-ref-1)